ธปท.เผยแนวโน้มสินเชื่อเพิ่มดีขึ้น
ธปท.เผยแนวโน้มสินเชื่อโตมากขึ้น ล่าสุดมิ.ย.เพิ่มขึ้นจากระยะเดียวกันปีก่อน 5.9% โดยเฉพาะสินเชื่อธุรกิจขนาดใหญ่และเอสเอ็มอี&nbsp;
20 ส.ค. 2553

ธปท.เผยแนวโน้มสินเชื่อโตมากขึ้น ล่าสุดมิ.ย.เพิ่มขึ้นจากระยะเดียวกันปีก่อน 5.9% โดยเฉพาะสินเชื่อธุรกิจขนาดใหญ่และเอสเอ็มอี  
นายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย(ธปท.) เปิดเผยว่า ขณะนี้แนวโน้มสินเชื่อขยายตัวค่อนข้างดี โดยล่าสุด ณ สิ้นเดือนมิ.ย.ที่ผ่านมาขยายตัวได้ 5.9% เมื่อเทียบกับระยะเดียวกันปีก่อน ทำให้มั่นใจได้ว่าเมื่อรวมกับครึ่งปีหลังแล้วสินเชื่อของระบบธนาคารพาณิชย์จะขยายตัวได้ตามเป้าหมายทั้งปีเฉลี่ยที่ 9% ตามแนวโน้มการฟื้นตัวของเศรษฐกิจที่ปรับดีขึ้น
ภาวะดังกล่าว น่าจะทำให้ความต้องการสินเชื่อมีมากขึ้น สอดคล้องกับธนาคารพาณิชย์ผู้ปล่อยกู้ก็มั่นใจในการให้สินเชื่อมากขึ้น เนื่องจากหนี้ที่ไม่ก่อให้เกิดรายได้(เอ็นพีแอล)อยู่ในระดับต่ำ 4.8% มีแนวโน้มเพิ่มขึ้นเล็กน้อยในเดือนก.ค.ที่ 4.9% ซึ่งน่าจะเป็นการเพิ่มขึ้นตามปริมาณสินเชื่อที่มีมากขึ้น ไม่น่าห่วง
“โดยรวมเท่าที่ดูข้อมูลสินเชื่อขยายตัวได้ต่อเนื่อง มีแนวโน้มดีขึ้น โดยเฉพาะสินเชื่อที่ให้กับธุรกิจขนาดใหญ่  และธุรกิจขนาดกลางและขนาดย่อม(เอสเอ็มอี) เช่น เสื้อผ้าสำเร็จรูป ไอที เครื่องใช้ไฟฟ้า ที่ดีขึ้นตามการส่งออก อย่างไรก็ตามสินเชื่อที่ขยายตัวได้ยังเป็นสินเชื่อเพื่อใช้เป็นทุนหมุนเวียนในการทำธุรกิจอยู่” นายสรสิทธิ์กล่าว
ทั้งนี้ สัดส่วนสินเชื่อต่อเงินฝากอยู่ที่ระดับ 88.16% ปรับสูงขึ้นจากเดือนก่อนหน้าที่ 86.14% สะท้อนแนวโน้มที่เพิ่มขึ้นของสินเชื่อที่ปรับดีขึ้น